“Ek het boodskappe van my ma, suster en Hugo gekry wat my in een rigting en dan in 'n ander gestuur het om verskeie take af te handel.”
“Ek het ’n rowwe bolla bo-op my kop gehad en was in gemaklike klere en plakkies geklee, min wetend oor watter groot geleentheid op my wag . . ."
In dié stadium het sy nog nie geweet dat albei se gesinne in die agtertuin by die braaiarea gewag het om dit saam met hulle te vier nie.
"Hy het gesê ek moet gou ’n bottel vonkelwyn in die yskas gaan kry, en toe ek in die agtertuin kom, is ek deur ons familie verras. Dit was baie spesiaal," borrel Danieka.
Hulle was maande net kennisse op Facebook toe Hugo op ’n dag vir haar 'n boodskap gestuur het en gesê het dat hy haar graag eendag op 'n afspraak sal wil neem.
Hugo loop al die afgelope jaar met die ring in sy sak rond, maar wou die ideale geleentheid kies om vir haar die jawoord te vra.
Sy ma het al meer as ’n jaar gelede stilletjies gehelp om die grootte van Danieka se ringvinger te kry.
Hulle was in Desember 2018 saam met Hugo se ouers op vakansie by Langstrand, tussen Swakopmund en Walvisbaai, toe die twee vroue besluit het hulle gaan 'n bietjie vir ’n uitstappie winkels toe.
Dit was ’n jaar van groot veranderinge vir Hugo. Benewens die verlowing het Adam onlangs ontbind en fokus hy nou al sy aandag op Muse Studios, sy vennootskap met die sanger en musiekvervaardiger Vaughan Gardiner.